Noordwes-polisie behaal sukses teen veedieweArgieffoto Die veediefstaleenheid van die polisie op Sannieshof in Noordwes, in samewerking met polisiebeamptes van Bloemhof, het die afgelope week vier verdagtes in verband met veediefstal in hegtenis geneem. Dié vier is Woensdag aangekeer nadat die polisie inligting oor vermoedelik gesteelde vee opgevolg het en later talle huise in die woonbuurt Boitumelong by Bloemhof deursoek het, sê lt.kol. Amanda Funani, Noordwes-polisiewoordvoerder. Tydens die soektog het beamptes op drie karkasse en een skaap afgekom. Donderdag het beamptes hul soektog voortgesit en ŉ karkas in een van die huise gekry. Die verdagtes, Piet Motlhoiwa (40), Tumisang Mangena (18), Moses Tlale (21) en Fena Duiswil (21) het Vrydag vlugtig in die landdroshof op Bloemhof op aanklagte van veediefstal verskyn. Hulle word aangehou tot hul formele borgtogaansoek op Vrydag 2 November. Nadat die polisie verdere ondersoek ingestel het, kon hulle die verdagte Motlhoiwa met die diefstal van ŉ bees op Donderdag 23 Oktober verbind.